钦定古今图书集成/理学汇编/文学典/第087卷 > 陈孚〈冯子振〉
## 钦定古今图书集成/理学汇编/文学典/第087卷 > 陈孚〈冯子振〉

按《元史儒学传》：“孚字刚中，台州临海人。幼清峻颖悟，
读书过目辄成诵，终身不忘。至元中，孚以布衣上《大
一统赋》，江浙行省为转闻于朝，署上蔡书院山长。考
满，谒选京师。二十九年，世祖命梁曾以吏部尚书再
使安南，选南士为介，朝臣荐孚博学有气节，调翰林
国史院编修官，摄礼部郎中，为曾副。陛辞，赐五品服”，
佩金符以行。三十年正月至安南，世子陈日燇以忧，
制不出郊，遣陪臣来迎，又不由阳明中门入。曾与孚
回馆，致书诘日燇以不庭之罪，且责日燇当出郊迎诏及讲新朝尚右之礼，往复三书，宣布天子威德，辞
直气壮，皆孚笔也。其所赠，孚悉却之。详见《梁曾传》。中
使还，除翰林待制，兼国史院编修宫。帝方欲置之要
地，而廷臣以孚南人且尚气，颇嫉忌之，遂除建德路
总管府治中。再迁治中衢州，所至多著善政。秩满，复
请为乡郡，特授奉直大夫、台州路总管府治中。大德
七年，诏遣奉使宣抚循行诸道。时台州旱，民饥，道殣
相望。江浙行省檄浙东元帅脱欢察儿发粟赈济，而
脱欢察儿怙势立威，不恤民隐，驱胁有司，动置重刑。
孚曰：“使吾民日至莩死不救者，脱欢察儿也。”遂诣宣
抚使，愬其不法蠹民事一十九条。宣抚使按实，坐其
罪，命有司亟发仓赈，饥民赖以全活者众，而孚亦以
此致疾，卒于家，年六十四。孚天材过人，性任侠不羁，
其为诗文，大抵任意即成，不事雕斲，有文集行于世。
子遘，江浙行省左右司员外郎致仕。女长妫适槁城
董士楷，太常礼仪院太祝宗缉之母也；末妫适同里
韩戒之，行枢密院经历谏之母也。俱有贞节，朝廷旌
表其门闾。攸州冯子振，其豪俊与孚略同，孚极敬畏
之，自以为不可及。子振于天下之书无所不记，当其
为文也，酒酣耳热，命侍史二三人润笔以俟子振据
案疾书，随纸数多寡，顷刻辄尽。虽事料𬪩郁，美如簇
锦，律之法度，未免乖刺，人亦以此少之。

按《辍畊录》：“吾乡陈刚中先生孚，临海县人。国初时尝
为僧以避世变。一日，大书所作诗于其父执某之粉
墙上云：‘我不学寇丞相，地黄变发发如漆。又不学张
长史，醉后挥毫扫狂墨。平生绀发三十丈，几度和云
眠石上。不合感时怒冲冠，天公罚作圆顶相。肺肝本
无儿女情，亦岂惜此双鬓青。只忆山间秋月冷，搔首’”
不见髼松影。父执见之，曰：“此子欲归俗也。”呼来馆谷
之，命养发。经半年馀，谓曰：“汝当娶，吾将以女事汝。”先
生辞谢再三。既而命寓他所，遣媒妁行，言择日迎归。
父执喜曰：“五马入门矣。”先生虽获佳偶，自妻母以及
妻之兄姊弟妹皆不然。遂挈家入京。馆阁诸老交章
荐举，入翰林。会朝廷遣使交趾，授先生礼部郎中，副
之。至交州，尝有诗曰：“老母越南垂白发，病妻塞北倚
黄昏。蛮烟瘴雨交州客，三处相思一梦魂。”及抵安南
国，以文字言语谕之，其国遂降。将其世子并国相入
朝。后以功授治中，典乡郡，终老焉。若父执者，可谓识
人也已。